Islom sivilizatsiyasi markazi direktori Shoazim Minovarov Prezident maslahatchisi etib tayinlandi

Shoazim Minovarov O‘zbekiston Prezidentining jamoat va diniy tashkilotlar bilan hamkorlik masalalari bo‘yicha maslahatchisi lavozimiga tayinlandi. Bu haqda Prezident matbuot xizmati xabar berdi.

Shoazim Minovarov 2017-yilda Vazirlar Mahkamasi huzuridagi O‘zbekistondagi Islom sivilizatsiyasi markazi direktori lavozimiga tayinlangan.
Toshkent Fransuz alyansiga 2015-yildan buyon rahbarlik qilgan. Tajribali diplomat va tarjimon sifatida e’tirof etilib, fransuz hukumatining “Xizmatlari uchun” kavaler ordeni bilan taqdirlangan.
Shuningdek, Shoazim Minovarov turli yillarda Vazirlar Mahkamasi huzuridagi Din ishlari bo‘yicha qo‘mita raisi, Prezidentining davlat maslahatchisi, tashqi ishlar vazirining o‘rinbosari, O‘zbekistonning Misrdagi elchisi lavozimlarida faoliyat yuritgan.
Shoazim Minovarov — “Mustaqillikning 15 yilligi” ko‘krak nishoni va “O‘zbekiston Respublikasi Konstitutsiyasining 25 yilligi” ko‘krak nishonlari bilan taqdirlangan.
Eslatib o‘tamiz, Prezidentning jamoat va diniy tashkilotlar bilan hamkorlik masalalari bo‘yicha maslahatchisi Rustam Qosimov 2021-yil 7-may kuni vafot etgan edi.